### NN 48/2022 (22.4.2022.), Odluka Ustavnog suda Republike Hrvatske broj: U-IIIA-5726/2021 od 9. ožujka 2022.

Ustavni sud Republike Hrvatske

617

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sudac Branko Brkić, predsjednik Vijeća, te suci Andrej Abramović, Mario Jelušić, Lovorka Kušan, Josip Leko i Goran Selanec, članovi Vijeća, u postupku koji je ustavnom tužbom pokrenula KOLEKTIRV ZA PRAVA TRANS, INTERSPOLNIH I RODNO VARIJANTNIH OSOBA iz Zagreba, koju zastupa Bojana Ivanišević, odvjetnica u Zagrebu, na sjednici održanoj 9. ožujka 2022. jednoglasno je donio

ODLUKU

I. Ustavna tužba se usvaja.

II. Vrhovni sud Republike Hrvatske dužan je donijeti odluku u predmetu koji se pred tim sudom vodi pod brojem Gž-9/2021 u najkraćem mogućem roku, ali ne duljem od šest (6) mjeseci, računajući od prvog idućeg dana nakon zaprimanja ove odluke.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositeljici ustavne tužbe, KOLEKTIRV ZA PRAVA TRANS, INTERSPOLNIH I RODNO VARIJANTNIH OSOBA iz Zagreba, Krapinska 27, određuje se primjerena naknada zbog povrede ustavnog prava na razumnu duljinu postupka zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.) u iznosu od 6.600,00 (šest tisuća i šest stotina) kuna.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositeljice Ministarstvu pravosuđa i uprave Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. KOLEKTIRV ZA PRAVA TRANS, INTERSPOLNIH I RODNO VARIJANTNIH OSOBA iz Zagreba, koju zastupa Bojana Ivanišević, odvjetnica u Zagrebu (u daljnjem tekstu: podnositeljica) podnijela je 19. listopada 2021. ustavnu tužbu smatrajući da joj je zbog dugotrajnosti postupka koji se vodi pred Vrhovnim sudom Republike Hrvatske pod brojem Gž-9/2021 povrijeđeno ustavno pravo na suđenje u razumnom roku zajamčeno člankom 29. stavkom 1. Ustava.

2. Za potrebe ustavnosudskog postupka, na temelju članka 69. alineje 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02., 49/02. – pročišćeni tekst; u daljnjem tekstu: Ustavni zakon) Ustavnom sudu dostavljen je spis Županijskog suda u Zagrebu broj: P-14/2018.

II. PREGLED RADNJI U POSTUPKU

3. Parnični postupak radi diskriminacije i zaštite prava trans, interspolnih i rodno varijantnih osoba (podnositeljica) pokrenut je 20. lipnja 2018. tužbom protiv Udruge glas roditelja za djecu pred Županijskim sudom u Zagrebu (u daljnjem tekstu: prvostupanjski sud) pod brojem P-14/18.

Prvostupanjski sud uputio je podnositeljici i tuženiku poziv za održavanje pripremnog ročišta za 5. listopada 2018. koje ročište je odgođeno te je rješenjem određeno da će se novo zakazati naknadno kada tuženik dostavi pisani odgovor na tužbu.

Tuženik je 17. listopada 2018. dostavio odgovor na tužbu podnositeljice.

Podnositeljica se podneskom od 28. siječnja 2019. očitovala na odgovor na tužbu.

Podnositeljica je podneskom od 29. kolovoza 2019. zatražila zakazivanje ročišta.

Podnositeljica je podneskom od 7. listopada 2019. zatražila zakazivanje ročišta.

Prvostupanjski sud održao je pripremno ročište 21. studenoga 2019. i zakazao iduće za 19. prosinca 2019.

Prvostupanjski sud održao je ročište 19. prosinca 2019. i konstatirao da se iduće ne može odmah zakazati budući da su raspravne dvorane unaprijed zauzete.

Naredbom predsjednice građanskog odjela Županijskog suda u Zagrebu broj: Su-30/20-10 od 22. siječnja 2020. parnični predmet broj: P-14/2018 dodijeljen je u rad drugom sucu građanskog odjela.

Podnositeljica je 29. srpnja 2020. podnijela predsjedniku prvostupanjskog suda zahtjev za zaštitu prava na suđenje u razumnom roku. Predsjednik prvostupanjskog suda rješenjem broj: Su-Gzp I-34/2020-7 od 18. rujna 2020. odbio je zahtjev za zaštitu prava na suđenje u razumnom roku podnositeljice kao neosnovan, budući da parnični postupak traje dvije (2) godine, dva (2) mjeseca i dvadeset osam (28) dana.

Naredbom predsjednice građanskog odjela Županijskog suda u Zagrebu broj: Su-30/20-128 od 7. listopada 2020. parnični predmet broj: P-14/2018 dodijeljen je u rad drugom sucu građanskog odjela.

Prvostupanjski sud održao je ročište 25. studenoga 2020. i zakazao iduće za 16. prosinca 2020.

Prvostupanjski sud održao je ročište 16. prosinca 2020.; 13. siječnja 2021. te je zakazao iduće za 10. veljače 2021.

Prvostupanjski sud održao je ročište 10. veljače 2021. kada je zaključio glavnu raspravu i zakazao ročište za objavu presude za 24. ožujka 2021.

Prvostupanjski sud je presudom broj: P-14/2018-28 od 24. ožujka 2021. odbio tužbeni zahtjev podnositeljice.

Podnositeljica je 12. travnja 2021. podnijela žalbu protiv prvostupanjske presude.

Dopisom prvostupanjskog suda od 21. listopada 2021. predmet je u povodu žalbe podnositeljice upućen Vrhovnom sudu.

Ustavna tužba podnesena je 19. listopada 2021.

Parnični postupak pred Vrhovnim sudom nije okončan.

III. MJERODAVNO PRAVO

4. U rješenju broj: U-IIIVs-3669/2006 i dr. od 2. ožujka 2010. (»Narodne novine« broj 34/10.) Ustavni sud opisao je razvoj pravne zaštite ustavnog prava na suđenje u razumnom roku od trenutka njegovog uvođenja u hrvatski pravni sustav, stupanjem na snagu Promjene Ustava Republike Hrvatske 9. studenoga 2000. (»Narodne novine« broj 113/00.), do stupanja na snagu Zakona o izmjenama i dopunama Zakona o sudovima (»Narodne novine« broj 153/09.).

U rješenju broj: U-IIIA-322/2014 od 23. prosinca 2014. (»Narodne novine« broj 8/15.) Ustavni sud opisao je i daljnji razvoj tog mehanizma pravne zaštite sve do 14. ožujka 2013. kada je stupio na snagu Zakon o sudovima (»Narodne novine« broj 28/13.; u daljnjem tekstu: ZoSud/13). U glavi VI. tog zakona pod nazivom »Zaštita prava na suđenje u razumnom roku« propisan je novi, drugačiji model zaštite prava na suđenje u razumnom roku u odnosu na onaj koji je bio na snazi u ranijem zakonodavnom razdoblju.

ZoSud/13 do danas je izmijenjen nekoliko puta:

– Zakonom o izmjenama i dopunama Zakona o sudovima (»Narodne novine« broj 33/15.),

– Zakonom o izmjenama i dopunama Zakona o sudovima (»Narodne novine« broj 82/15.),

– Uredbom o dopuni Zakona o sudovima (»Narodne novine« broj 82/16.) i

– Zakonom o izmjenama i dopunama Zakona o sudovima (»Narodne novine« broj 67/18.).

Odredbe koje se odnose na zaštitu prava na suđenje u razumnom roku (članci 63. – 70. ZoSuda/13) nisu mijenjane.

5. Pregled pravila sredstava za zaštitu prava na suđenje u razumnom roku od 2002. do 2013. godine Ustavni sud dao je u odluci broj: U-IIIA-1031/2014 od 27. travnja 2016. (»Narodne novine« broj 50/16.).

IV. DOPUŠTENOST USTAVNE TUŽBE

6. Sukladno stajalištu Ustavnog suda iz rješenja broj: U-IIIA-322/2014 od 23. prosinca 2014., jedna od pretpostavki za dopuštenost ustavne tužbe podnesene na temelju članka 63. Ustavnog zakona zbog povrede prava na suđenje u razumnom roku jest ta da su podnositelji prethodno koristili dopušteno pravno sredstvo protiv nerazumne duljine postupka.

6.1. U konkretnom slučaju podnositeljica je podnijela nadležnom sudu zahtjev za zaštitu prava na suđenje u razumnom roku na temelju ZoSuda/13.

Rješenjem predsjednika prvostupanjskog suda broj: Su-Gzp I-34/20-7 od 18. rujna 2020. odbijen je zahtjev podnositeljice za zaštitu prava na suđenje u razumnom roku.

7. Budući da je podnositeljica koristila pravno sredstvo koje joj je bilo na raspolaganju, Ustavni sud utvrđuje da je ustavna tužba u konkretnom slučaju dopuštena te će razmotriti njezinu osnovanost.

V. OSNOVANOST USTAVNE TUŽBE

8. Ustavni sud ponavlja da se razumnost duljine postupka uvijek mora procjenjivati u svjetlu okolnosti konkretnog slučaja prema sljedećim kriterijima: složenost predmeta, ponašanje podnositelja i nadležnih tijela te važnost predmeta postupka za podnositelja.

U konkretnom slučaju Ustavni sud razmatra postupanje nadležnih sudova i podnositeljice (razmatrano razdoblje) od pokretanja parničnog postupka (20. lipnja 2018.) do dana donošenja ove odluke (9. ožujka 2022.).

1) Duljina sudskog postupka

9. U trenutku odlučivanja o ovoj ustavnoj tužbi predmet se vodi pred Vrhovnim sudom pod brojem Gž-9/21. Ustavni sud utvrđuje da postupak u konkretnom slučaju od pokretanja postupka (20. lipnja 2018.) do dana donošenja ove odluke (9. ožujka 2022.) traje ukupno tri (3) godine, osam (8) mjeseci i sedamnaest (17) dana.

2) Složenost sudskog predmeta

10. Ustavni sud utvrđuje da se u konkretnom slučaju ne radi o složenom predmetu.

3) Postupanje nadležnih sudova

11. Ustavni sud utvrđuje da je prvostupanjski sud donio presudu broj: P-14/2018-28 od 24. ožujka 2021., dakle, dvije (2) godine i sedam (7) mjeseci nakon podnošenja tužbe, da je od odgovora na tužbu (17. listopada 2018.) do održavanja pripremnog ročišta (21. studenoga 2019.) proteklo više od godinu dana kao i da je žalba podnositeljice otpremljena na Vrhovni sud šest (6) mjeseci nakon njenog zaprimanja.

Postupak se u povodu žalbe podnositeljice vodi pred Vrhovnim sudom pod brojem Gž-9/21 i u trenutku odlučivanja u povodu ustavne tužbe nije okončan.

4) Ponašanje podnositeljice ustavne tužbe

12. Ustavni sud ocjenjuje da podnositeljica ustavne tužbe nije pridonijela duljini trajanja postupka.

VI. OCJENA USTAVNOG SUDA

13. Imajući u vidu da se postupak u razmatranom razdoblju vodi u trajanju od tri (3) godine i osam (8) mjeseci i da je i dalje u tijeku pred Vrhovnim sudom, Ustavni sud ocjenjuje da je podnositeljici povrijeđeno ustavno pravo na pravično suđenje u dijelu koji se odnosi na razumnu duljinu postupka, zajamčeno člankom 29. stavkom 1. Ustava.

Izreka odluke i nalog predsjedniku nadležnog suda

14. Utvrdivši da je ustavna tužba osnovana, u smislu članka 63. stavaka 1. i 2. Ustavnog zakona donesena je odluka kao u točkama I. i II. izreke.

Na temelju članka 31. stavaka 4. i 5. Ustavnog zakona određuje se da je predsjednik Vrhovnog suda dužan dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njezine otpreme, a najkasnije osam (8) dana od isteka roka određenog u točki II. izreke ove odluke.

15. Sukladno članku 63. stavku 3. Ustavnog zakona, donesena je odluka kao u točkama III. i IV. izreke.

Ustavni sud utvrđuje visinu naknade zbog povrede ustavnog prava na suđenje u razumnom roku uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

16. Odluka o objavi temelji se na članku 29. Ustavnog zakona (točka V. izreke).

Broj: U-IIIA-5726/2021
 Zagreb, 9. ožujka 2022.

USTAVNI SUD REPUBLIKE HRVATSKE

Predsjednik Vijeća
 dr. sc. Branko Brkić, v. r.